उपहास बना जरदारी का विचित्र उपहार  
ब्रिटेन की यात्रा के दौरान पाकिस्तानी राष्ट्रपति आसिफ अली जरदारी की ओर से ब्रिटिश प्रधानमंत्री कैमरन को दी गई पेंटिंग को विचित्र करार दिया गया है।
पिछले हफ्ते ब्रिटेन की यात्रा के दौरान पाकिस्तान के राष्ट्रपति आसिफ अली जरदारी की ओर से ब्रिटिश प्रधानमंत्री डेविड कैमरन को दी गई पेंटिंग को विचित्र करार दिया गया है। देश के एक शीर्ष टैब्लॉयड समाचार पत्र ने यहां तक कह दिया है कि इसे प्रधानमंत्री निवास 10, डाउनिंग स्ट्रीट के शौचालय में टांग दिया जाना चाहिए।  यह पेंटिंग कैमरन, उनकी पत्नी और उनकी पुत्री फ्लोरेंस की तस्वीर पर आधारित है। यह पेंटिंग गत वर्ष 10 अगस्त को फ्लोरेंस के जन्म के समय की है, जो व्यापक रूप से प्रकाशित हो चुकी है।  'डेली मेल' ने इस पेंटिंग को विचित्र करार देते हुए कहा, ऐसा लगता है कि पाकिस्तान के राष्ट्रपति आसिफ अली जरदारी को शिष्टाचार की अच्छी समझ नहीं है। कुछ पाठकों ने समाचार पत्र के विचारों से सहमति जताई है, वहीं कुछ पाठकों ने पेंटिंग की गुणवत्ता की सराहना की है।